Document ID: 32001D0254

Komisjoni otsus,
21. märts 2001,
millega muudetakse otsust 94/324/EÜ, milles sätestatakse Indoneesiast pärit kalandus- ja akvakultuuritoodete impordi eritingimused
(teatavaks tehtud numbri K(2001) 748 all)
(EMPs kohaldatav tekst)
(2001/254/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. juuli 1991. aasta direktiivi 91/493/EMÜ, milles sätestatakse kalatoodete tootmise ja turuleviimise tervishoiunõuded, [1] viimati muudetud direktiiviga 97/79/EÜ, [2] eriti selle artiklit 11,
ning arvestades järgmist:
(1) Komisjoni 19. mai 1994. aasta otsuses 94/324/EÜ, milles sätestatakse Indoneesiast pärit kalandus- ja akvakultuuritoodete impordi eritingimused, [3] viimati muudetud otsusega 97/401/EÜ, [4] on sätestatud, et Ministry of Agriculture, Directorate-General of Fisheries (Provincial Laboratory for Fish Inspection and Quality Control) on Indoneesia pädev asutus, mis kontrollib ja tõendab kalandus- ja akvakultuuritoodete vastavust direktiivi 91/493/EMÜ nõuetele.
(2) Pärast Indoneesia asjaajamise ümberkorraldamist on kalatoodete veterinaarsertifikaate väljaandev pädev asutus Directorate-General of Fisheries (DGF) of the Ministry of Marine Affairs and Fisheries. See uus asutus on võimeline tõhusalt kontrollima kehtivate õigusaktide kohaldamist. Seetõttu on vajalik muuta otsuses 94/324/EÜ osutatud pädeva asutuse nimetust ja kõnealuse otsuse A lisas olevat veterinaarsertifikaadi näidist.
(3) Otsuse 94/324/EÜ sõnastus on otstarbekas ühtlustada hiljem vastu võetud komisjoni otsuste sõnastustega, milles sätestatakse teatavatest kolmandatest riikidest pärit kalandus- ja akvakultuuritoodete impordi eritingimused.
(4) Käesoleva otsusega ettenähtud meetmed on kooskõlas alalise veterinaarkomitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 94/324/EÜ muudetakse järgmiselt.
1. Artikkel 1 asendatakse järgmisega:
"Artikkel 1
Directorate-General of Fisheries (DGF) of the Ministry of Marine Affairs and Fisheries on Indoneesia pädev asutus, mis kontrollib ja tõendab kalandus- ja akvakultuuritoodete vastavust direktiivi 91/493/EMÜ nõuetele."
2. Artikkel 2 asendatakse järgmisega:
"Artikkel 2
Indoneesiast pärit kalandus- ja akvakultuuritooted peavad vastama järgmistele tingimustele.
1. Igale partiile peab olema lisatud nõuetekohaselt täidetud, allkirjastatud, kuupäevastatud ja ühel lehel esitatud veterinaarsertifikaadi nummerdatud originaal, mis vastab käesoleva otsuse A lisas esitatud näidisele.
2. Tooted peavad olema pärit käesoleva otsuse B lisas loetletud heakskiidetud ettevõtetest, kalatöötlemislaevadelt, külmhoonetest või registreeritud külmutuslaevadelt.
3. Välja arvatud külmutatud kalatoodete puhul, mis on ette nähtud konservide tootmiseks, peab kõikidele pakkidele olema märgitud kustumatult sõna "INDONESIA" ja päritoluettevõtte, kalatöötlemislaeva, külmhoone või külmutuslaeva registreerimis-/loanumber."
3. Artikli 3 lõige 2 asendatakse järgmisega:
"2. Sertifikaatidel peab olema DGFi esindaja nimi, ametinimetus ja allkiri ning kõnealuse asutuse ametlik tempel, mille värv peab erinema muude kinnituste värvist."
4. Määruse A lisa asendatakse käesoleva määruse lisaga.
Artikkel 2
Käesolev otsus jõustub 45 päeva pärast selle avaldamist Euroopa Ühenduste Teatajas.
Artikkel 3
Käesolev otsus on adresseeritud liikmesriikidele.
Brüssel, 21. märts 2001

Labels: 0
3
18
6